ศบค.พบติดเชื้อ “โควิด” ใหม่ 17 ราย เดินทางจากตปท. ดันยอดป่วยสะสม 4,209 คน
ศบค.พบติดเชื้อ “โควิด” ใหม่ 17 ราย เดินทางจากตปท. ดันยอดป่วยสะสม 4,209 คน
13 ธ.ค. 2563

ศูนย์บริหารสถานการณ์โควิด-19 (ศบค.) รายงานสถานการณ์การแพร่ระบาดของไวรัสโควิด-19 ในประเทศวันนี้(13 ธ.ค.63) ว่า พบผู้ป่วยยืนยันติดเชื้อรายใหม่เพิ่ม 17 ราย เป็นผู้เดินทางมาจากต่างประเทศและเข้าสถานกักกัน (Quarantine Facilities) ประกอบด้วย จากสหรัฐอเมริกา 2 ราย สวิตเซอร์แลนด์ 2 ราย ปากีสถาน 1 ราย สหราชอาณาจักร 1 ราย ญี่ปุ่น 1 ราย เมียนมา 4 ราย และบาห์เรน 1 ราย และผู้ที่เดินทางมาจากเมียนมา 5 ราย
สำหรับจำนวนผู้ป่วยยืนยันสะสมในประเทศ ล่าสุดอยู่ที่ 4,209 ราย เป็นผู้ป่วยที่ติดเชื้อภายในประเทศ 2,462 ราย และผู้เดินทางมาจากต่างประเทศ 1,747 ราย ส่วนผู้ป่วยรักษาหายแล้วรวมเป็น 3,923 ราย ยังมีผู้ป่วยรักษาตัวอยู่ในโรงพยาบาล 226 ราย ยอดผู้เสียชีวิตสะสมคงที่ 60 ราย